

**ΑΠΟΣΠΑΣΜΑ**

**ΑΠΟ ΤΟ ΠΡΑΚΤΙΚΟ 15/2018 ΣΥΝΕΔΡΙΑΣΗΣ**

|  |  |
| --- | --- |
| **Αριθ. Απόφασης: 269/2018** | **ΠΕΡΙΛΗΨΗ ΘΕΜΑΤΟΣ** |
| **ΑΔΑ: ΩΟΡΛΩΨΑ-ΟΡΑ** | «**Συζήτηση και λήψη απόφασης για το Νομοσχέδιο συνένωσης ΤΕΙ Ηπείρου και Πανεπιστημίου Ιωαννίνων**» |

Στην Άρτα σήμερα την δεκάτη Τετάρτη (14) του μηνός Μαΐου του έτους 2018 ημέρα Δευτέρα και ώρα 18.30, το Δημοτικό Συμβούλιο του Δήμου Αρταίων συνήλθε σε δημόσια συνεδρίαση στην αίθουσα συνεδριάσεων του Δημοτικού Συμβουλίου στο Δημοτικό κατάστημα, ύστερα από την με αριθμό πρωτ. 10703/10-5-2018 πρόσκληση του προέδρου, η οποία επιδόθηκε και δημοσιεύθηκε νόμιμα, σύμφωνα με τις διατάξεις του άρθρου 67 του  παρ 5 του Ν.3852/2010.

Παρόντος του κ. Δημάρχου Χρήστου Τσιρογιάννη, διαπιστώθηκε από τον Πρόεδρο νόμιμη απαρτία δεδομένου ότι σε σύνολο 33 μελών παρευρέθησαν στη συνεδρίαση ονομαστικά οι :

**Παρόντες Δημοτικοί Σύμβουλοι**

|  |  |
| --- | --- |
| 1. Λώλος Ανδρέας Πρόεδρος 2. Πατήλας Κωνσταντίνος 3. Παπάζογλου Χαράλαμπος 4. Χαρακλιάς Κωνσταντίνος 5. Τράμπας Κωνσταντίνος 6. Πανέτας Γεώργιος 7. Καραγεώργος Γεώργιος 8. Κοτσαρίνης Μιχαήλ 9. Ζέρβας Κων/νος 10. Σιαφάκας Χριστόφορος 11. Λιλής Γεώργιος 12. Λιόντος Νικόλαος | 1. Σφήκας Δημήτριος 2. Μιλτιάδους Γεώργιος 3. Γραμματικού-Παπατσίμπα Θεανώ 4. Κουτρούμπα Άννα-Μαρία 5. Βλάχος Μιχαήλ 6. Στασινός Παύλος 7. Κοσμάς Ηλίας 8. Παπαλέξης Ιωάννης 9. Βασιλάκη-Μητρογιώργου Βικτωρία 10. Κιτσαντά Ευαγγελίτσα 11. Παπαιωάννου Κωνσταντίνος |

**Απουσίαζαν**, αν και κλήθηκαν νόμιμα οι: Μπαλάγκας Γεώργιος, Νταλάκας Δημήτριος, Παπαμιχαήλ Κων/νος, Ντέμσια Αικατερίνη, Ζυγουβέλης Παναγιώτης, Βλάρας Γρηγόριος, Κατσαντούλα Αναστασία, Παπακίτσος Στέφανος, Ξυλογιάννης Άγγελος, Πετανίτης Δημήτριος.

Στη συνεδρίαση παραβρέθηκαν οι Πρόεδροι των Τοπ. Κοινοτήτων Ράχης, Πιστιανών,Γριμπόβου, Καμπής και Καλαμιάς οι υπόλοιποι Πρόεδροι των Δημ. Ενοτήτων και Τοπικών Κοινοτήτων δεν παραβρέθηκαν αν και νόμιμα κλήθηκαν.

Στη συνεδρίαση παραβρέθηκαν ο Γενικός Γραμματέας του Δήμου κ. Σερβετάς Ηλίας και ο υπάλληλος του Δήμου κ. Θεόδωρος Ντέμσιας για την τήρηση των πρακτικών

Ομόφωνα το Δημοτικό Συμβούλιο αποφάσισε για την συζήτηση οχτώ (8) έκτακτων θεμάτων.

Οι κ.κ. Παπάζογλου, Στασινός, Κοσμάς και Παπαιωάννου αποχώρησαν μετά την συζήτηση του 1ου τακτικού θέματος.

Ο Πρόεδρος κήρυξε την έναρξη της συνεδρίασης και εισηγούμενος το 1ο έκτακτο  θέμα της ημερήσιας διάταξης «Συζήτηση και λήψη απόφασης για το Νομοσχέδιο συνένωσης ΤΕΙ Ηπείρου και Πανεπιστημίου Ιωαννίνων» έδωσε το λόγο στον Κ. Δήμαρχο ο οποίος έθεσε υπόψη του συμβουλίου τα εξής:

Με αφορμή το Σχέδιο Νόμου για τη συνένωση του ΤΕΙ Ηπείρου με το Πανεπιστήμιο Ιωαννίνων, θέμα που απασχολεί έντονα την τοπική κοινωνία και την ακαδημαϊκή κοινότητα και μετά τη συνάντηση που είχαμε το Σάββατο με τον Υπουργό Παιδείας Κώστα Γαβρόγλου στην Άρτα, οφείλουμε να κάνουμε γνωστά τα εξής:

Ζητήσαμε στο Νομοσχέδιο να διευκρινίζεται ξεκάθαρα ότι η έδρα του Πρότυπου Αγροδιατροφικού Τεχνολογικού Πάρκου Ηπείρου (Π.Α.ΤΕ.Π.Η) θα είναι στην Άρτα, ενώ η έκταση που θα χωροθετηθεί να είναι στους Κωστακιούς δίπλα στις εγκαταστάσεις της νεοϊδρυθείσας Γεωπονικής Σχολής (όπως ξεκαθαρίζεται αντίστοιχα για το Κέντρο Ερευνών Ηπείρου, που θα έχει έδρα στα Γιάννενα).

Επιπλέον, ζητήσαμε το προσωπικό του ΤΕΙ Ηπείρου να μην μετακινηθεί από την πόλη που εργάζεται τώρα, ενώ η όποια μετακίνηση θα γίνει με δική τους επιθυμία

Ο κ. Γαβρόγλου αποδέχθηκε και τα δύο αιτήματα. Ιδιαίτερα, μάλιστα, για την ίδρυση του Αγροδιατροφικού Πάρκου στην Άρτα, πρόκειται για μια πολύ σημαντική εξέλιξη για την περιοχή, καθώς μαζί με τη λειτουργία της Γεωπονικής Σχολής θα ενισχυθεί σημαντικά ο πρωτογενής τομέας της περιοχής μας και η τοπική οικονομία.

Επίσης, προτείναμε οι φοιτητές που ήδη φοιτούν, αλλά και εκείνοι που θα μπουν φέτος στο ΤΕΙ Ηπείρου, να μεταπηδήσουν στα νέα Πανεπιστημιακά τμήματα που θα δημιουργηθούν και να λάβουν τα πτυχία και τα επαγγελματικά δικαιώματα των νέων Πανεπιστημιακών Τμημάτων. Ο Υπουργός είναι ανοικτός σε αυτή την πρόταση, εφόσον υπάρξει μια τεκμηριωμένη πρόταση, με ακαδημαϊκά κριτήρια, από τα δύο Εκπαιδευτικά Ιδρύματα, καθώς και αναφορά στον τρόπο με τον οποίο μπορεί να υλοποιηθεί η πρόταση αυτή.

Με βάση τα παραπάνω, αλλά και με δεδομένες τις προηγούμενες ομόφωνες αποφάσεις του Δημοτικού Συμβουλίου Αρταίων (71/2017 και 574/2017) σχετικά με την ανάγκη αναβάθμισης των Σχολών του ΤΕΙ Ηπείρου σε Πανεπιστημιακές και της ίδρυσης της Γεωπονικής Σχολής με έδρα την Άρτα, προτείνουμε στο Σώμα:

* Τα νέα τμήματα, όπως για παράδειγμα το Τμήμα Επιστημών Τροφίμων και Διατροφής να ιδρυθούν μέχρι την 1-10-2019 και να λειτουργήσουν το ακαδημαϊκό έτος 2020-2021 και όχι όπως αναφέρεται στο Νομοσχέδιο η ίδρυση των Τμημάτων να αρχίζει «το νωρίτερο την 1-10-2019 και η έναρξη της εκπαιδευτικής λειτουργίας τους αρχίζει το νωρίτερο το ακαδημαϊκό έτος 2020-2021».
* Στο πλαίσιο της διεύρυνσης και της ανωτατοποίησης του Ιδρύματος σε επίπεδο περιφέρειας Ηπείρου, το Πανεπιστήμιο Ιωαννίνων να μετονομαστεί σε Πανεπιστήμιο Ηπείρου, όπως συμβαίνει και σε άλλα Πανεπιστήμια της χώρας, όπως με το Πανεπιστήμιο Μακεδονίας, με το Πανεπιστήμιο Θράκης και με το Πανεπιστήμιο Θεσσαλίας, καθώς όπως και έγινε με την πρόσφατη ίδρυση του Πανεπιστημίου Δυτικής Αττικής, καθώς και όπως θα γίνει στο επόμενο Νομοσχέδιο του Υπουργείου Παιδείας με το Πανεπιστήμιο Ιονίων Νήσων.
* Να ιδρυθεί «Σχολή Τεχνολογιών Πληροφορικής και Επικοινωνιών» στην Άρτα (και όχι όπως αναφέρεται στο Νομοσχέδιο Σχολή Εφαρμογών Πληροφορικής και Τηλεπικοινωνιών) στην οποία να ενταχτεί το «Τμήμα Πληροφορικής και Τηλεπικοινωνιών», όπως ζητά ομόφωνα η Γενική Συνέλευση της Σχολής Μηχανικών Πληροφορικής Τ.Ε. του ΤΕΙ Ηπείρου.
* Να υπάρξει μέριμνα σχετικά με τα θέματα της στέγασης περισσότερων φοιτητών στις εστίες, καθώς και της σίτισης και της μεταφοράς τους από και προς την πόλη της Άρτας στο campus των Κωστακιών. Σήμερα, το εστιατόριο του ΤΕΙ είναι στο κέντρο της πόλης, με αποτέλεσμα πολλοί φοιτητές να δαπανούν πολλά χρήματα στα εισιτήρια από το campus στο εστιατόριο και τούμπαλιν.

     Στη συνέχεια ο Πρόεδρος έδωσε το λόγο στους κ.κ. Δημοτικούς Συμβούλους οι οποίοι τοποθετήθηκαν σχετικά με το θέμα. Οι απόψεις αυτών και οι όποιες τυχόν αντιρρήσεις των, κατεγράφησαν αναλυτικά στα απομαγνητοφωνημένα πρακτικά. Ακολούθως ο Πρόεδρος κάλεσε το Δημοτικό Συμβούλιο να αποφασίσει σχετικά.

**ΤΟ ΔΗΜΟΤΙΚΟ ΣΥΜΒΟΥΛΙΟ**

Αφού έλαβε υπόψη διατάξεις του Ν.3463/2006, Ν.3852/10 και την εισήγηση

**ΑΠΟΦΑΣΙΖΕΙ  ΟΜΟΦΩΝΑ**

Α. Προτείνει σχετικά με την ανάγκη αναβάθμισης των Σχολών του ΤΕΙ Ηπείρου σε Πανεπιστημιακές και της ίδρυσης της Γεωπονικής Σχολής με έδρα την Άρτα, τα εξής:

* Η έδρα του Πρότυπου Αγροδιατροφικού Τεχνολογικού Πάρκου Ηπείρου (Π.Α.ΤΕ.Π.Η) να είναι στην Άρτα, ενώ η έκταση που θα χωροθετηθεί να είναι στους Κωστακιούς, δίπλα στις εγκαταστάσεις της νεοϊδρυθείσας Γεωπονικής Σχολής (όπως ξεκαθαρίζεται αντίστοιχα για το Κέντρο Ερευνών Ηπείρου, που θα έχει έδρα στα Γιάννενα).
* Το προσωπικό του ΤΕΙ Ηπείρου να μην μετακινηθεί από την πόλη που εργάζεται τώρα, ενώ η όποια μετακίνηση θα γίνει με δική τους επιθυμία
* Οι φοιτητές που ήδη φοιτούν, αλλά και εκείνοι που θα μπουν φέτος στο ΤΕΙ Ηπείρου, να μεταπηδήσουν στα νέα Πανεπιστημιακά τμήματα που θα δημιουργηθούν και να λάβουν τα πτυχία και τα επαγγελματικά δικαιώματα των νέων Πανεπιστημιακών Τμημάτων.
* Τα νέα τμήματα, όπως για παράδειγμα το Τμήμα Επιστημών Τροφίμων και Διατροφής να ιδρυθούν μέχρι την 1-10-2019 και να λειτουργήσουν το ακαδημαϊκό έτος 2020-2021 και όχι όπως αναφέρεται στο Νομοσχέδιο η ίδρυση των Τμημάτων να αρχίζει «το νωρίτερο την 1-10-2019 και η έναρξη της εκπαιδευτικής λειτουργίας τους αρχίζει το νωρίτερο το ακαδημαϊκό έτος 2020-2021».
* Στο πλαίσιο της διεύρυνσης και της ανωτατοποίησης του Ιδρύματος σε επίπεδο περιφέρειας Ηπείρου, το Πανεπιστήμιο Ιωαννίνων να μετονομαστεί σε Πανεπιστήμιο Ηπείρου, όπως συμβαίνει και σε άλλα Πανεπιστήμια της χώρας, όπως με το Πανεπιστήμιο Μακεδονίας, με το Πανεπιστήμιο Θράκης και με το Πανεπιστήμιο Θεσσαλίας, καθώς όπως και έγινε με την πρόσφατη ίδρυση του Πανεπιστημίου Δυτικής Αττικής, καθώς και όπως θα γίνει στο επόμενο Νομοσχέδιο του Υπουργείου Παιδείας με το Πανεπιστήμιο Ιονίων Νήσων.
* Να ιδρυθεί «Σχολή Τεχνολογιών Πληροφορικής και Επικοινωνιών» στην Άρτα (και όχι όπως αναφέρεται στο Νομοσχέδιο Σχολή Εφαρμογών Πληροφορικής και Τηλεπικοινωνιών) στην οποία να ενταχτεί το «Τμήμα Πληροφορικής και Τηλεπικοινωνιών», όπως ζητά ομόφωνα η Γενική Συνέλευση της Σχολής Μηχανικών Πληροφορικής Τ.Ε. του ΤΕΙ Ηπείρου.
* Να υπάρξει μέριμνα σχετικά με τα θέματα της στέγασης περισσότερων φοιτητών στις εστίες, καθώς και της σίτισης και της μεταφοράς τους από και προς την πόλη της Άρτας στο campus των Κωστακιών. Σήμερα, το εστιατόριο του ΤΕΙ είναι στο κέντρο της πόλης, με αποτέλεσμα πολλοί φοιτητές να δαπανούν πολλά χρήματα στα εισιτήρια από το campus στο εστιατόριο και τούμπαλιν.

Αναθέτει κάθε παραπέρα ενέργεια στον κ. Δήμαρχο

**Η απόφαση αυτή έλαβε αριθ. 269/2018**

**Ο ΠΡΟΕΔΡΟΣ Δ.Σ.**

**ΑΝΔΡΕΑΣ ΛΩΛΟΣ**

*ΑΚΡΙΒΕΣ ΑΝΤΙΓΡΑΦΟ*

*Άρτα αυθημερόν*

*Ο Υπεύθυνος Γραφείου*

*Θόδωρος Ντέμσιας*